钦定古今图书集成/理学汇编/学行典/第091卷 > 王阳明集 > 《用功节目》陈淳
## 钦定古今图书集成/理学汇编/学行典/第091卷 > 王阳明集 > 《用功节目》陈淳

道之浩浩，何处下手？圣门用功节目，其大要亦不过
曰“致知力行”而已。致者，推之而至其极之谓。“致其知”
者，所以明万理于一心，而使之无所疑也。力者，勉焉
而不敢怠之谓；“力其行”者，所以复万善于一己，而使
之无不备也。知不致，则真是真非无以辨，其行将何
所适从？必有错认人欲作天理，而不自觉者也。行不
力，则虽精义入神，亦徒为空言，而盛德至善竟何有
于我哉？此《大学》明明德之功，必以格物、致知为先，而
诚意、正心、修身继其后；《中庸》“择善固执”之目，必自夫
博学、审问、慎思、明辨而笃行之。而颜子称夫子“循循
善诱人，亦惟在于博我以文、约我以礼”而已，无他说
也。然此二者，亦非截然判先后为二事，犹之行者目
视足履，动辄相应，盖亦交进而互相发也。故知之明
则行愈达，而行之力则所知又益精矣。其所以为致
知力行之地者，必以敬为主。敬者，主一无适之谓，所
以提撕警省此心，使之惺惺，而圣学之所以贯动静、
彻终始之功也。能敬则中有涵养，而大本清明。由是
而致知，则心与理相涵，而无颠寘之患，由是而力行，
则身与事相安，而亦不复有扞格之病矣。虽然，人性
均善，可以适道，而鲜有能从事于斯者，由其有二病：
一则病于安常习故，而不能奋然立志以求自拔；一
则病于偏执私主，而不能豁然虚心以求实见。盖必
如《孟子》“以舜为法于天下，而我犹未免为乡人者为
忧，必”期如舜而后已，然后为能立志；必如颜子，以“能
问于不能，以多问于寡，有若无，实若虚”，然后为能虚
其心。既能立志而不肯自弃，又能虚心而不敢自是，
然后圣门用功节目，循序而进，日日有惟新之益，能
升堂入室，惟吾之所欲而无所阻矣。此又学者所当
深自警也。